ଦେଶୀ ଡଙ୍ଗା ଦୁର୍ଘଟଣାଃ ୬ ବର୍ଷରେ ଗଲାଣି ୧୬ ଜୀବନ\nମାଲକାନଗିରି, ୪।୧(ଡି.ଏନ୍.ଏ.)-ମାଲକାନଗିରି ଜିଲାର ଅଧିକାଂଶ ଅଞ୍ଚଳର ଲୋକ ଏବେବି ଯାତାୟତ ପାଇଁ ଦେଶୀ ଡଙ୍ଗା ଉପରେ ନିର୍ଭର କରୁଛନ୍ତି।\nଦେଶୀ ଡଙ୍ଗା ଦୁର୍ଘଟଣାଃ ୬ ବର୍ଷରେ ଗଲାଣି ୧୬ ଜୀବନ\t January 4th, 08:16 AM January 4th, 08:16 AM\nମାଲକାନଗିରି, ୪।୧(ଡି.ଏନ୍.ଏ.)-ମାଲକାନଗିରି ଜିଲାର ଅଧିକାଂଶ ଅଞ୍ଚଳର ଲୋକ ଏବେବି ଯାତାୟତ ପାଇଁ ଦେଶୀ ଡଙ୍ଗା ଉପରେ ନିର୍ଭର କରୁଛନ୍ତି। ସେ ସବୁ ସ୍ଥାନରେ ଲାଇଫ୍ ଜାକେଟର ବ୍ୟବସ୍ଥା ନ ଥିବା ବେଳେ ଲୋକେ ବିପଦସଙ୍କୁଳଭାବେ ଯାତ୍ରା କରୁଛନ୍ତି। କେତେକ ସ୍ଥାନରେ ଆବଶ୍ୟକତାଣୁ ଅଧିକ ଲୋକେ ଏହି ଡଙ୍ଗାରେ ଯାତ୍ରା କରୁଛନ୍ତି। ଫଳରେ ବିଭିନ୍ନ ସମୟରେ ଲୋକଙ୍କ ଧନଜୀବନ ହାନି ଘଟୁଛି। ଏହା ମଧ୍ୟରେ ୬ବର୍ଷ ମଧ୍ୟରେ ଦେଶୀ ଡଙ୍ଗା ବୁଡି ଘଟଣାରେ ୧୬ ଜଣ ପ୍ରାଣ ହରାଇଛନ୍ତି।\nଦେଶୀ ଡଙ୍ଗା ବୁଡ଼ି ମାଥିଲି ବ୍ଲକରେ ୨୦୧୩-୧୪ରେ ୩ଜଣ, ୨୦୧୪-୧୫ରେ ୪ଜଣ ପ୍ରାଣ ହରାଇଛନ୍ତି। ସେହିଭଳି ୨୦୧୫-୧୬ରେ କୁଡୁମୁଲୁଗୁମ୍ମାରେ ୨ଜଣ, ଚିତ୍ରକୋଣ୍ଡା ବ୍ଲକରେ ଜଣଙ୍କର ମୃତ୍ୟୁ ଘଟିଥିଲା। ୨୦୧୬-୧୭ରେ ଚିତ୍ରକୋଣ୍ଡାରେ ୨ ଜଣ ଡଙ୍ଗା ବୁଡି ଘଟଣାରେ ପ୍ରାଣ ହରାଇଛନ୍ତି। ୨୦୧୭-୧୮ରେ ଜିଲାରେ କୌଣସି ଦୁର୍ଘଟଣା ଘଟି ନ ଥିବା ବେଳେ ୨୦୧୮-୧୯ରେ କୁଡୁମୁଲୁଗୁମ୍ମାରେ ନୌକା ବୁଡି ଘଟଣାରେ ୪ଜଣଙ୍କର ମୃତ୍ୟୁ ହୋଇଛି। ଜିଲାରେ ସରକାରୀ ଭାବେ ମୋଟ ୪୮ଟି ଡଙ୍ଗାଘାଟ ଥିବା ବେଳେ ଗତ ବର୍ଷ ବିଭିନ୍ନ କାରଣରୁ ଏହାକୁ ୪୦କୁ ହ୍ରାସ କରା ଯାଇଛି। ଏହି ସବୁ ଘାଟରେ ଲୋକଙ୍କ ଧନଜୀବନ ରକ୍ଷା ପାଇଁ ୨୫୦ଟି ଲାଇଫ୍ ଜାକେଟ୍ ଓ ୫୦ଟି ଲାଇଫ୍ ବୟ ପ୍ରଦାନ କରାଯାଇଛି। କିନ୍ତୁ ଜିଲାରେ ବହୁ ନଦୀ ଓ ନାଳ ଥିବାରୁ ଲୋକେ ବାଲିମେଳା ଜଲଭଣ୍ଡାର, ସତୀଗୁଡା ଜଲଭଣ୍ଡାର, ସିଲେରୁ, ସାବେରୀ, ସପ୍ତଧାରା, ତମସା, ପୋଟେରୁ, ପାଙ୍ଗାମ ଭଳି ନଦୀ ପାର ହେବା ପାଇଁ ଦେଶୀ ଡଙ୍ଗାର ସାହାର୍ଯ୍ୟ ନେଇଥାନ୍ତି। ସେହିଭଳି ମାଛ ଧରିବାକୁ ଶହ ଶହ ମତ୍ସ୍ୟଜୀବୀ ସତୀଗୁଡା ଓ ବାଲିମେଳା ଜଳଭଣ୍ଡାରରେ ଦୈନନ୍ଦିନ ଦେଶୀ ଡଙ୍ଗା ବ୍ୟବହାର କରୁଥିବା ବେଳେ ସେମାନଙ୍କ ସୁରକ୍ଷା ପ୍ରତି ଜଲା ପ୍ରଶାସନ ବିଶେଷ ଧ୍ୟାନ ଦେଉ ନଥିବା ଅଭିଯୋଗ ହୋଇଛି। ଫଳରେ ମତ୍ସ୍ୟଜୀବୀ ଓ ସ୍ବାଭୀମାନ ଅଞ୍ଚଳରେ ଥିବା ପ୍ରାୟ ୧୫୧ଟି ଗ୍ରାମର ଲୋକେ ନିତ୍ୟ ବ୍ୟବହାର୍ଯ୍ୟ ସାମଗ୍ରୀ ଓ ଅନ୍ୟ କାମ ପାଇଁ ପ୍ରତ୍ୟେକ ବିଭିନ୍ନ ସ୍ଥାନକୁ ଯିବା ଆସିବା କରିଥାନ୍ତି। ଏଥିପାଇଁ ସେମାନେ ବିଶେଷ କରି ଦେଶୀ ଡଙ୍ଗାର ସାହାଯ୍ୟ ନେଇଥାନ୍ତି। ବାରମ୍ବାର ଜିଲା ଏବଂ ରାଜ୍ୟରେ ଏଭଳି ଦେଶୀ ଡଙ୍ଗା ବୁଡ଼ି ଘଟଣାରେ ଲୋକଙ୍କ ଜୀବନ ମଧ୍ୟ ହାନି ଘଟୁଛି। ସରକାରଙ୍କ ଉଦାସିନତା ଯୋଗୁ ସେମାନଙ୍କ ଜୀବନ ରକ୍ଷା ହୋଇ ପାରୁ ନ ଥିବା ମତ ପ୍ରକାଶ ପାଇଛି। ବିଭିନ୍ନ ସମୟରେ ଦେଶୀ ନୌକାରେ ଆବଶ୍ୟକତାରୁ ଅଧିକ ଯାତ୍ରୀ ପରିବହନ ଯୋଗୁ ଏଭଳି ଦୁର୍ଘଟଣା ଘଟୁଥିବା ଆଶଙ୍କା କରାଯାଉଛି। ତେଣୁ ଜିଲାର ସମସ୍ତ ନଦୀ ଓ ଜଳଭଣ୍ଡାରରେ ମତ୍ସ୍ୟଜୀବୀ, ଯାତ୍ରୀଙ୍କ ସୁରକ୍ଷା ପାଇଁ ଲାଇଫ୍ ଜାକେଟ୍, ଲାଇଫବୟ ପ୍ରଦାନ କରିବାକୁ ଦାବି ହେଉଛି।
